Την παραίτησή της κατέθεσε η ανακρίτρια του Noor1, Καλλιόπη Μάντακα, η δεύτερη δικαστική λειτουργός που είχε χρεωθεί την ανάκριση για την πολύκροτη υπόθεση του Noor1, μετά την μετάθεση από τον Πειραιά, πέρσι τον Σεπτέμβριο, της Ευαγγελίας Αλεξακίδου.

Οι λόγοι που οδήγησαν στην παραίτηση μία δικαστική λειτουργό με καλό όνομα και καριέρα μπροστά της στο δικαστικό σώμα δεν έχουν γίνει γνωστοί.

Επίσης, δεν έχει γίνει γνωστό σε ποιο σημείο είχε φτάσει η κ. Μάντακα στις έρευνές της για την υπόθεση του Noor1.

Υπενθυμίζεται ότι στη δικογραφία που είχε χρεωθεί ως ανακρίτρια η κ. Μάντακα κατηγορούμενοι για κακουργηματικές πράξεις που συνδέονται με το ναρκόπλοιο είναι ο εφοπλιστής Βαγγέλης Μαρινάκης και οι τρεις συνεργάτες του Νίκος Συντιχάκης, Βαγγέλης Μπαϊρακτάρης και Ηλίας Τσακίρης.

Τις διώξεις είχε ασκήσει εις βάρος τους μετά από πολύμηνη έρευνα η τότε προϊσταμένη της εισαγγελίας Πρωτοδικών Πειραιά, Ειρήνη Τζίβα.

Στην απόφαση που εκδόθηκε στην Εφημερίδα της Κυβέρνησης αναφέρεται:

«Με προεδρικό διάταγμα της 22ας Αυγούστου 2019, που εκδόθηκε στην Αθήνα μετά από πρόταση του Υπουργού Δικαιοσύνης, σύμφωνα με το άρθρο 58 του Κώδικα Οργανισμού Δικαστηρίων και Κατάστασης Δικαστικών Λειτουργών (κυρωτικός νόμος 1756/1988,Α'35), όπως ισχύει και το π.δ. 83/9-7-2019 «Διορισμός Αντιπροέδρου της Κυβέρνησης, Υπουργών, Αναπληρωτών Υπουργών και Υφυπουργών» (Α' 121), γίνεται δεκτή η από 9-5-2019 αίτηση παραίτησης από την υπηρεσία της Προέδρου Πρωτοδικών Πειραιά Καλλιόπης-Ιωάννας Μάντακα του Εμμανουήλ και της Μαρίας.

Ο Υπουργός

ΚΩΝΣΤΑΝΤΙΝΟΣ ΤΣΙΑΡΑΣ»